നീറുന്ന തീച്ചൂള/പൊൻപുലരി
വെല്ക നീ, വെല്ക നീ, മന്മാതൃഭൂവിനെ- 
പ്പുൽകിയുണർത്തുന്ന പൊന്നുഷസ്സെ! 

 സ്വാതന്ത്ര്യ പീയൂഷവാഹിനീ, മോഹിനീ, 
സ്വാഗതം ചെയ്യുന്നു നിന്നെ ഞങ്ങൾ! 
എത്രയോകാലമായൊത്തൊരുമിച്ചു നീ- 
യെത്തുവാൻ ഞങ്ങൾ തപസ്സുചെയ്വൂ! 
കർമ്മതപസ്സിതിൻ കാഠിന്യപൂർത്തിയിൽ 
കണ്ണഞ്ചിച്ചെത്തിയോ ശാരദേ, നീ? 
അർച്ചിപ്പൂ നിൻ കാൽക്കലാനന്ദ സാന്ദ്രങ്ങ- 
ളച്ഛങ്ങൾ ഞങ്ങൾതൻ മാനസങ്ങൾ! 

നിർന്നിമേഷാക്ഷരായ് നിർവൃതിയാർന്നിതാ 
നിന്മുന്നിൽക്കൈകൂപ്പി നിൽപൂ ഞങ്ങൾ. 
വെൽക നീ, വെൽക നീ, മാതൃഭൂവിനെ- 
പ്പുൽകിയുണർത്തുന്ന പൊന്നുഷസ്സേ! 

 ഒത്തുകൈകോർത്തു പോം കൂട്ടുകാർ കൂസല- 
റ്റൊട്ടുചെല്ലുമ്പോളകന്നു മാറാം. 
ഒറ്റവയറ്റിൽക്കിടന്നവർകൂടിയു- 
മൊറ്റതിരിഞ്ഞു പിരിഞ്ഞുപോകാം. 
വന്ധ്യമാണദ്വൈതം, ദ്വൈതമേ ലോകത്തെ 
ബന്ധിച്ചുനിൽക്കൂ സഗർഭയായി- 
ഉജ്ജ്വല സംസ്കാരതേജോമയങ്ങളാ- 
മുൽക്കർഷങ്ങൾക്കു സവിത്രിയായി- 
എങ്കിലും സർവ്വവുമൊന്നാണൊടുവിൽ നിൻ  
പൊങ്കതിർ മേൽക്കുമേൽ പെയ്യു, ദേവി! 

 വെല്ക നീ, വെല്ക നീ, മന്മാതൃഭൂവിനെ- 
പ്പുൽകിയുണർത്തുന്ന പൊന്നുഷസ്സെ! 
 വിശ്വസൗഹാർദ്ദത്തിൻ ക്ഷേമോത്സവം വാഴ്ത്തി
വിസ്തൃതാദർശങ്ങൾ വീശി വീശി, 
ഉൽക്കകൾ ചിന്തട്ടെ ഞങ്ങൾതൻ ചിന്തകൾ 
ചക്രവാളാന്തത്തെ ലക്ഷ്യമാക്കി. 
ഓരോ ചിറകടി തട്ടിയുണർത്തീട- 
ട്ടോരായിരം കൊടുങ്കാറ്റുകളെ. 
എത്തട്ടേ ഞങ്ങൾതൻ നിത്യോത്സവത്തിനാ- 
യെത്രയും വേഗം സമത്വ ചൈത്രം. 
ദാരിതമാകട്ടെ മൺകട്ടമാതിരി 
ദാരിദ്ര്യമെന്ന മൂന്നക്ഷരങ്ങൾ. 

വെല്ക നീ, വെൽക നീ, മന്മാതൃഭൂവിനെ- 
പ്പുൽകിയുണർത്തുന്ന പൊന്നുഷസ്സെ! 

 നിസ്തുലനിസ്വാർത്ഥ സേവനത്താൽ ഞങ്ങൾ 
നിത്യ സൗഹാർദ്ദം പുലർത്തുവാനും, 
സ്വാന്തോത്സവം ചേർന്നു, താന്തരായ്ത്തീരാതെ 
ശാന്തിയെ മേന്മേൽ ഭജിക്കുവാനും, 
സ്വാതന്ത്യശക്തി നീയേകുന്നു ഞങ്ങൾക്കു 
പൂതചൈതന്യത്തിൻ പൊൽത്തിടമ്പേ! 
എന്നെന്നും കാത്തിടും ഞങ്ങളുൾക്കാമ്പിലീ- 
പ്പുണ്യോദയത്തിൻ സുഖസ്മൃതികൾ 
ഭംഗിഇൽ പൂത്തിടും ഞങ്ങൾതൻ വീഥിയിൽ 
മങ്ങാതെ നിത്യവും മംഗളങ്ങൾ. 
 
വെല്ക നീ, വെല്ക നീ, മന്മാതൃഭൂവിനെ- 
പ്പുൽകിയുണർത്തുന്ന പൊന്നുഷസ്സെ! 
 
20-12-1947 
നീറുന്ന തീച്ചൂള